
O Volapükaflens Valöpo ! 


Stad Volapüka bü tumyel e laf äbinon tim vero glorik, bi neai büo pük 
mekavik ädabinon, keli äkanoy gebön ad kosädön ko kemens. Su pads zänodik 
kanols reidön dili balid lartüga, keli Cifal ettimik, Söl Sleumer, äpenom dö 
kolköms anik, e patiko dö Kongred Balid Volapüka. 


Id in Sirkülapenäd atmulik finükob sökodi lartügas tefü Cifals 
pasetatima. Jemob demü jenöfot, das pats so mödiks defons tefü lifajenäd hiela 
Johann Krüger. Etiädob lartügi at „Mükikan Volapüka,” bi kleiliko äbinom 
man, kel no ävilom toenön fafari okik, ab kel äkotenikom ad vobön plöpü 
Volapük 


Flen votik legudik Volapüka binom hiel André Cherpillod, kel vobom 
mödo ad propagidön Volapüki bevü Sperantapükans. Ebükom ya gramati 
brefik püka, ab suno okanoy remön Vödabuki Volapük - Sperantapük / 
Sperantapük - Volapük ad dugedön gramati at. E visipoy, das preparoy i 
tidodemi Volapüka medü Sperantapük - ab mutoy spetön boso ! 


Ed ols, kisi dunols-li gönü Volapük? No glömolsös, das alikans kanons 
dunön bosi gönü pük obas. Samo, labobs flenis. Ün del semik kanobs 
måniotön, das nitedälobs tefü Volapük. Nendoto flen(s) at osagon(s), das neai 
elielon(s) spikön dö pük at. „Pük kisotik binon-li?” Ekö pöt legudik ad plänön! 
Ven penols flenes, kikodo ne penols-li eli VOLAPÜK me tonats gretik su flan 
güik köva, kö maifükoy oni? Ats binons duns balugik. 


If labols-la tikamagotis gudik votik in tef at, kikodo no dilodön onis ko 
flenef obsik medü gasedil at? 


Valikosi Gudikün sedom oles ed olikanes 


CS 

MÜKIKAN VOLAPÜKA 


LIFAJENÄD CIFALA LULID VOLAPÜKANEFA 





Hiel Filippus Johann Krüger pämotom ün yel 1911. Äbinom 
Nedänan, ab no sevob in zif kinik pämotom, ni cali palas, ni cali oma 
it. No kanob nunön, in juls kinik pädugälom, ni va äbinom julan 
legudik, ni va älabom nitedi patik pro püks. Pats at defons. Söl 
Bishop äspodom ko om, ed ökanom letuvön patis at de om it, ab jino 
no ädunom osi; seko Cifalas valik Volapüka lifajenäd te omik no binon 
lölöfik. Sekü atos, mutob nemön Cifali Krüger „Mükikan Volapüka,” bi, 
do ädunom somödikosi pro Volapük, hog blägik eslugon daglofayelis 
oma. 


Älärnom Volapüki ün yel 1937 ünü lifayel teldegmälid oka. 
Kleiliko äbinom studan legudik püka, bi ün yel 1949 ägetom diplomi 
tidana, ün yel 1950 ägetom diplomi tidala, ed ün yel 1951 ävedom 
profäsoran Volapüka. Nol oma püka nendoto äbinon gretik ad meritön 
fägükamis somik love yels te kils. In tef at, äbinom Cifal lätikün ad 
getön diplomis calöfik de Kadäm Volapüka. 


Ün yel ot (sevabo : 1950) ävedom liman Kadäma e stimaliman 
ota ün yel 1952. Atos äjonos göni Cifala tima et, sevabo : Johann 
Schmidt. Ün yel 1956 ävedom redakan (jü yel 1962) 
Volapükagaseda pro Nedänapükans, kel ävedon poso „Volapükagased.” 
Äpenom lartügis mödik pro gaseds bofìik at. 


Id äbinom sekretan Feda Volapükaklubas. Ab me jäfeds valik 
at, äneplöpom ad konsefön püki e noganükami ota. 


El Krüger äbinom pükavan e mödapükan. Äfünom eli „Societas 
Polyglottica Universalis” in zif Amsterdam. 


Fümo änitedälom tefü püks i nulädikis i vönikis;, netikis i 
bevünetikis;, gretikis i negretikis. 

To jäfäd oma tefü püks votik, pato tefü tid Frisänapüka, e to 
maläd dü yels degtel lätikün lifa omik, älautom vödalisedis mödik medü 
Volapük e püks votik netik, äsi tidodemis Volapükik. 


KLEILÜKOLÖD, BEGÖ! SÄKÄDI OBIK 





Kels binons gebs e dists vödas sököl, kels valiko pajonons in vödabuks dis 
„abe (Deutänapüko) u „at” (Linglänapüko) (Ekö vöds nog tels fa reidan at 
pesedöl) :- 


LO labon sinifi: „komü” - samo :- 


a) Nif smeton lo sol. 

ä) Pluof lo matan demü süperods logotik. 
b) Fat nepluom lo son oka demü nols. 

c) Binom sapan lo säkäds adelik. 


LÜ labon sinifis sököl := 


i lüodü a)  Älükömofs lü ob ad glidön obi. 
ä) Blinom penedis lü potöp aldeliko. 
b) Tävom lü länäd ko famül. 
c) Egolobs lü votajol fluma. 
ad) Ogolons lü teat asoaro. 
rA ditretü a) Ävokädof lü yuf. 
3. zeilü a) Lü kis mutob-li golön usio? 
ä) Lü at mutol dunön osi! 
DONIŬ PAD 


Sapan aldelik sagon: „Kälolös gudiko, büä bunol !” 

VOLAPÜKAMUF BÜ TUMYEL BAL E LAF 
GELOGAM FA PROFÄSORAN E DOKAN_ ALBERT SLEUMER 





Dö kongred bevünetik balid Volapükaflenas in Friedrichshafen len el 
Bodensee (Lak di Konstanz) stimapresidü datikan püka tikälafulik, Johann 
Martin Schleyer (1831 - 1912) konons obes Volapükagaseds calöfik 
vönädikün, kels nu ya evedons seled bukatedik. Gaseds et fa datikan it, 
ettimo nog pädan de Litzelstetten nilü Konstanz pidabüköls, äpubons 
muliko sis del balid yanula yela 1881. 


Bleds ebo ats id äspikodons dö kobikams ze gretiks valiks 
slopanas Volapüka, kels äjenons bü kongred balid. 


Somo mastal äblinom ün novul yela 1882 nuni dö „Volapükakobikam 
balid,” kel päjenükon tü tudel, del degtelid setula, 1882 in Schemmerberg 
(Vürtän) fa sanan us lödöl : Rupert Kniele, e pö kel kompenans mö veldeg jü 
jöldeg fagöpao e nilöpao ikömons. Tosts e kanits in Volapük 
ämödükumons nidi dela, keli mayor-sanan : Göser se Ulm äjönükom me 
spikäd cogedik labü läükots Volapükik, e pö kel klerans e tidans 
pükaskiläliks ä lekanäliks äkevoboms. Valikans änotodons koteni oksik dö 
pub ökömöl vödabuka ze gretika, kel öninädon vödis degmil. 








Latikumo, pos muls anik, tü del teldegkilid prilula, yela 1883, 
kobikam telid Volapükanas de tops difik Vürtäna e Bayäna äkanon jenön in 
zif Ulm, pö kel Schleyer it äduinom spikädi ze luniki dö tikälacil oka. 
Pänunos in yunulanüm ela „Volapükabled” in lartüg fa Rupert Kniele : 
„Älanälükom lilanis valik, igo somanis, kels ikömons as taans, pro tika- 
magot oka." 


Ün tim ot, Volapükaklub Lösteränik in zifil Meidling, nilü Wien 
äpübon statudis oka, kelis Schleyer täno ädebükom in calöfagased oka as 
sam pro klubs votik. 


Kobikam ze gretik kilid äjenom tü del velid yunula, yela 1883 in 
musedalecem in Konstanz, ko kompenans ti tum. Äklülos, das Schleyer no 


ädefom, do nog ai älabom pädi oka in Litzelstetten. Ün tim et ledük : 
Friedrich Badäna, kel suvo ästebom su nisul : Mainau, lü pädän ela Schleyer 
dutöl, igevom ome pösodiko fredi gretik me utos, das älegivom ome 
stoensori bal (= Dekaninädian maifik u dulogamovik, kö hostid pesaludüköl 
pajonon pädänanes ad leplek notidik. Linglänapüko : Monstrance) e klokis 
kil pro pädaglüg pöfik in Litzelstetten, efe bi älabom digidi gretik pro pädan 
Schleyer, kel äkösömom ad givön ome e ciles omik Volapükalebukis oka. 


Kobikam folid Volapükanas päjenükon dönu in Vürtän, efe in zifil : 
Buchau tu del velid tobula yela 1883. Is Schleyer, kela fam ai ämödikumon, 
äspikom lo lilans kiltum. Poldacalal zifa : Schabet in Buchau äpresidom 
kobikami, e Rupert Kniele äplänom lenomis Volapükagramata, kelis men 
yunik äkanon fasiliko dalärnön lölöfiko e fümiko ünü degtelat läs lafik 
düpas. 





Nu vifiko kobikams valemik pluik äfovons in tops Vürtänik : 
Biberach e Geislingen tü del jölid tefädo del zülid yanula yela 1884 ed in 
top Bayänik : Kempten tü del deglulid yanula yela 1884. ld in tops kil at 
bevü votikans Schleyer e Kniele äspikädoms lo lilans jäfedik kiltum, baltum 
e teltum, kels gretadilo poso äbalons okis ad klub nulik. 


El Rupert Kniele nenfenik pemäniotöl reto idunidükom ya in 
yanulanüm de 1884 desini ad levüdön nolanis e flenis valikis Volapüka se vol 
lölik ad kobikam pö kongred balid, du imobom as top kobikama eli Ulm, ud 
eli Friedrichshafen. Pö vögodam pos atos medü calöfagased pilonülöl 
pävälon pro dalogam valemik at fa lebonedans ona zif lätiko penemöl, „kel 
änilaseaton lü datuvan, e kel bu val dub natajön oka äbinon top tirädabik 
pro foginänans.” Ün tim et, Schleyer änotükom, das redak gaseda okik 
ägeton alyeliko potadinis foldegmil se läns valik tala: blöf, das sis lunüp 
degmilans bejäfons Volapüki. 


As tüp kongreda in mayulanüm calöfagaseda, tim de mudel: del 
teldeglul gustula jü dödel: del teldegjölid gustula pälonon, ko disein ad 
jonidükön deli balid pro geted foginänas, e deli lätik pro lespat kobädik lü 
Rorschach, kel topon su sulüdajol Jveizänik ela Bodensee. 

Valikans, kels ävipons ad spikädön pö kobikam, u kels ävilons 
dunidükön mobis u vipis, pälevüdons ad nunädön okis ele Schleyer büjü del 
balid gustula: „Volapük ösöton ebo pakleilükön, paplänön e pajelodön 
valaflanio.” Pö kongred pöt ösöton dabinön, das ökanoy spikön in püks 
valik tala, ab alna ye dü tim brefik. Gretamafädo mastal ädälom ettimo 
medü notäd in calöfagased de yulul yela 1884 „Volapükacifefes e 
Volapükitidanes valikes ad koedön bükön lautotis Volapükik alseimik,” bisä 
stips sököl pödemons: 


4. Mutons sedön datuvane nuni dö desinods okas; 


2. No dalons dabükön utosi, kelosi datuvan it dabükom, kludo no 
gramatis, vödabukis omikis; 


3. Mutons legivön datuvane legivasamädis anik bükotas valik okas; 
4. Mutons lovegivön ome dötumis lul näitafruta okas. 
5. Datuvan no lovesumom bligi ad pelön bükafrädis, ni gididi demü 


ninäd bükotas at. If ye tim e dinäds odälonsöv atosi, oluxamom ed 
oxamom glato bükotis at. 


Vüo Schleyer ibejäfom pösodiko ai lezilikumo preparami gudik 
kongreda balid ä pro din oka leveüŭtika. Delabuk omik yela 1884 nünon in 
tops ömik dö atos. ls küpetosös, das man nenfenik epenetom, nu brefiko, 
täno lunikumo, ini rigetabuks bigik degjöl lifajeni delik oka de yel 1863 jü 
dels nemödik bü deadam oka ün 1912. Penets liegöfik ä kälöfiks valiks ats 
ela Schleyer, kels gretadilo pilautons in lotograf fonetik nulo fa om 
pidatiköl, e kels pos yel 1879 pimigons ko Volapükavöds e Volapükasets 
pälovegivons pos deadam omik lautane penota at as fovan omik pö cifam 
Volapükanefa. Ninädons materi konfidovikün pro lifanunod veitöfik mana 
mu lezilika, neflagiälika ä sakrifälika, kel as balidan eplöpom ad dafomön 
valemapüki jenöfiko geboviki: bos, kel ya mö degtels naedas bü om 
nenfrutiko pisteifülon. 

(Einoti kanoy reidön ün mul balidkömöl) 

DÖ LIFAM VOLAPÜKA 


Fa Brian R. Bishop 


»„Vilobs kälön Volapüki leigoso äsä käloy vöno-Grikänapüki u vöno-Saxada- 
püùki.” (Cifal Johann Schmidt in pened obe dätü gustul 22-id yela 1972). 


„Jinos, das pro om [Johann Schmidt], Volapük no plu älabon fütüri lifik; 
öbinon te ret paseta, tuvovik in museds fa utans, kels önitedälons tefü dins 
bisarik.” (Sirkülapenäd, 4:13, prilul 2003, pad 27). 


No binos so. 


Ai lifons püks vöno-Grikänapük e vöno-Saxadapük - i latin, kel (sagoy suvo) 
edeadons kobo ko püks at . Ab taädo lifons medü literat onas, keli kanobs ai 
reidön e juitön. Kim no pastunükon-li dub kanit ela Siegfried, dub konot ela 
Ilias, dub tävs ela Aeneas? Lifons in püks panemöl adelo, as samo in 
Linglänapük, kel pafulon me vöds lemödik se püks at. Lifons fino in bumots, 
nolavs, filosops, bolits, e.r, e.r., obsiks. 


Püks at fümo olabons fütüri - laidüpi - lifik. Olifons so lunüpiko as mens 
bumons, tikons, kredons, feitons, fino spikons. No obinons „te ret paseta,” ab 
obinons paset e presen its. 


Kludo, liomodo kanoy-li sagön, das püks at binons „bisariks”? Binons nat. Ba 
nat binon bisarik. 


Pidabiko spikoy vemo nemödiko pükis vöno-Grikänapüki e vöno-Saxadapüki. 
Too latin vidöfiko, valatefiko pagebon ai da vol. Pübons ai pübots valasotik - 
buks, gaseds, prosad, poeds. Spikoy püki in kolköms valasotik, valatefik - 
tidodems telyelik iñ niver zifa Kentucky (Tats Pebalöl) e telmuliks in zif Roma 
äsi kongreds, seminars, sirkods. Penoy ai su pads e penedatopeds da bevüresod. 


E kis tefü Volapük? Johann Schmidt spikom lölöfiko positiko, nonamodiko 
negatiko. Binon pük vönik - vönikün bevü vüpüks. Vilobs leigoso kälön püki 
obsik; votavödiko, penön e spikön oni äsä penons e spikons nemödikans pükis 
vöno-Grikänapüki e vöno-Saxadapüki. 

Ekö vöds votik ela Johann Schmidt it tefü din at in pened, keli äsedom obe tü 
del 19id yanula, yela 1961: 


„Voled, menef tumyela teldegid no binon vemo dialik, i püks votik 
küpons atosi. Tefü ob kanob sagön, das okomipob pro Volapük, bi cedob oni 
dini gudik ä dialik pro püd. Evobob pro Volapük timü els 'yels 1000' ela Hitler 
saseniëlik, e kludo olaivobob, dub süad, das vob at ön mod alseimik oblinon 
fruti menefe.” 


Ed in pened obe tü del 2id yunula (nenyelo; ba 1957-la?): 


„Mutobs reidön ai dönu literati, mutobs spikön oni (ven nek okanon 
lilön okspikädi obas), mutobs tradutön u kopiedön literati; somo veg lù zeil 
zugon. Mutobs propagidön Volapüki obas; no neodobs jemön lo mens kulivik 
(tidans e.r.). Volapük binon somo difik tefü yufapüks votik, das no suemob 
num pülik züpanas ona.” 


Cedü Johann Schmidt: Volapük „nen fütür lifik,” „ret pasetik in museds?” 
Tikod lio bisarik! 


As popenäd, kodedü motedadel luldegid ela Krüger, ekö poedot ela Schmidt, 
me kel Volapükagased e kevobans gaseda äglidons redakani ön mod sököl : 


Jönik binon zif Amsterdam.” 
O zif jönik pro täv e spat! 
He! us binon as süt nen blam, 
As div zifa el „„Claszenstraat,” 
Näi dom labü nüm: foldegzül 
Nu fino stanob fo klokül. 


Kömob se „Voorburg” nog in spid, 
Rivob fino yubidani. 

Ün del yubida luldegid 

Gased glidon redakani. 

E kevobans vokoms: ,„Lifö!” 
Roroms: „Söl Krüger - Dabenö!” 


